Document ID: 32005D0661

KOMISIJAS LĒMUMS
(2005. gada 16. septembris),
ar ko groza 2003. gada Pievienošanās akta XIV pielikuma papildinājumu attiecībā uz dažiem gaļas nozares uzņēmumiem Slovākijā
(izziņots ar dokumenta numuru K(2005) 3451)
(Dokuments attiecas uz EEZ)
(2005/661/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās aktu (1), un jo īpaši tā XIV pielikuma V nodaļas B iedaļas d) punktu,
tā kā:
(1)
2003. gada Pievienošanās akta XIV pielikuma 5. nodaļas B iedaļas a) punktā paredzēts, ka strukturālās prasības, kas noteiktas I pielikumā Padomes 1964. gada 26. jūnija Direktīvai 64/433/EEK par veselības nosacījumiem svaigas gaļas ražošanai un tirdzniecībai, kas ietekmē Kopienas iekšējo tirdzniecību ar svaigu gaļu (2), un A un B pielikumā Padomes 1976. gada 21. decembra Direktīvai 77/99/EEK par veselības problēmām, kas ietekmē kopienas iekšējo gaļas produktu tirdzniecību (3), līdz 2006. gada 31. decembrim, ievērojot zināmus nosacījumus, nav jāpiemēro tiem Slovākijas uzņēmumiem, kas minēti Pievienošanās akta XIV pielikuma papildinājumā (4).
(2)
2003. gada Pievienošanās akta XIV pielikuma papildinājumā grozījumi izdarīti ar Komisijas Lēmumu 2004/463/EK (5) un 2005/189/EK (6).
(3)
Saskaņā ar Slovākijas kompetento iestāžu oficiālu paziņojumu trīs gaļas uzņēmumi ir pabeiguši pārkārtošanās procesu un pilnībā atbilst Kopienas tiesību aktiem. Tādēļ minētie uzņēmumi jāsvītro no to uzņēmumu saraksta, kuriem noteikts pārejas posms.
(4)
Viens gaļas uzņēmums, kas iekļauts to uzņēmumu sarakstā, kuriem noteikts pārejas posms, ir daudz paveicis, lai panāktu atbilstību Kopienas tiesību aktos noteiktajām strukturālajām prasībām. Tomēr šis uzņēmums ārkārtēju tehnisku šķēršļu dēļ nespēs pabeigt pārkārtošanās procesu noteiktajā termiņā. Tādēļ ir pamatoti pagarināt tam minēto termiņu, lai tas varētu pabeigt pārkārtošanās procesu.
(5)
Tādēļ attiecīgi jāgroza 2003. gada Pievienošanās akta XIV pielikuma papildinājums. Skaidrības labad tas ir jāaizstāj.
(6)
Pārtikas aprites un dzīvnieku veselības pastāvīgā komiteja ir informēta par šajā lēmumā paredzētajiem pasākumiem,
IR PIEŅĒMUSI ŠO LĒMUMU.
1. pants
2003. gada Pievienošanās akta XIV pielikuma papildinājumu aizstāj ar šā lēmuma pielikuma tekstu.
2. pants
Šis lēmums ir adresēts dalībvalstīm.
Briselē, 2005. gada 16. septembrī

Labels: 0
18
15
17